ΓΡΑΠΤΗ ΕΡΩΤΗΣΗ E-0009/98 υποβολή: Patricia McKenna (V) προς την Επιτροπή (29 Iανουαρίου 1998)

Θέμα: Επανεπεξεργασία πυρηνικών καυσίμων και ραδιενεργά απόβλητα

Η βρετανική Συμβουλευτική Επιτροπή Διαχείρισης Ραδιενεργών Αποβλήτων(RWMAC) εξέδωσε πρόσφατα την 17η ετήσια έκθεση της.

Η τελευταία,μεταξύ άλλων,προτείνει να χαρακτηρίζονται ραδιενεργά απόβλητα τα χρησιμοποιημένα πυρηνικά καύσιμα προς επανεπεξεργασία,στην περίπτωση που το πλουτώνιο και το ουράνιο τα οποία προκύπτουν από τη διαδικασία αυτή δεν προορίζονται για επαναχρησιμοποίηση.

Τα αποθέματα πλουτωνίου στη Βρετανία αυξάνουν συνεχώς, καθώς όλα τα χρησιμοποιημένα καύσιμα της χώρας υφίστανται επανεπεξεργασία στο Sellafield. Καμία ποσότητα του πλουτωνίου δεν ξαναχρησιμοποιείται στη Βρετανία.

Πολλές μελέτες έχουν ασχοληθεί με την απειλή μιας ενδεχόμενης διοχέτευσης του πλουτωνίου σε ανατρεπτικές ομάδες ικανές να κατασκευάσουν πρωτόγονα πυρηνικά όπλα με στοιχειώδη τεχνολογικά μέσα.

Συμφωνεί η Επιτροπή ότι η καλύτερη λύση για την αποφυγή περαιτέρω αύξησης των βρετανικών αποθεμάτων πλουτωνίου είναι να ενθαρρυνθεί η Βρετανία να τερματίσει τη διαδικασία επανεπεξεργασίας; Μπορεί η Επιτροπή να εγγυηθεί πως θα πράξει κάθε τι δυνατό ώστε να εξασφαλίσει πως η ΕΕ δεν θα παράσχει επιχορηγήσεις ή δάνεια σε προγράμματα επανεπεξεργασίας πυρηνικών καυσίμων, είτε στο εσωτερικό της, είτε σε τρίτες χώρες;

Απάντηση της Κας Bjerregaard εξ ονόματος της Επιτροπής (31 Μαρτίου 1998)

Είναι γενικά παραδεκτό ότι το εξαντλημένο πυρηνικό καύσιμο πρέπει να θεωρείται ως πυρηνικό απόβλητο, αν δεν προβλέπεται παραπέρα αξιοποίησή του. Συνήθως, όταν στέλνεται για επανεπεξεργασία αυτό γίνεται με στόχο την ανάκτηση του ουρανίου και του πλουτωνίου για παραπέρα χρησιμοποίηση (ανακύκλωση) και ελαχιστοποίηση του όγκου αυτών που πρέπει να θεωρούνται ως υψηλής ραδιενέργειας απόβλήτα. Αν ληφθεί απόφαση, πριν αποσταλεί το εξαντλημένο καύσιμο για επανεπεξεργασία, ότι δεν θα χρησιμοποιηθεί κανένα από τα προϊόντα, τότε η αντιμετώπιση του καυσίμου ως αποβλήτου και η επανεπεξεργασία του ως μιας φάσης διαχείρισης αποβλήτων, μπορούν να θεωρηθούν ότι συμβιβάζονται με τη νέα κοινή σύμβαση για την ασφαλή διαχείριση των εξαντλημένων καυσίμων και των ραδιενεργών αποβλήτων.

Η κατάσταση απογραφής του διαχωρισμένου πλουτωνίου στο Ηνωμένο Βασίλειο μακραίνει, αν και πρέπει να σημειωθεί ότι όλο αυτό το πλουτώνιο δεν ανήκει στο Ηνωμένο Βασίλειο αλλά στις εταιρείες που έχουν αναθέσει εκεί την επανεπεξεργασία του. Εκτός αυτού, δεν σχεδιάζεται η επανεπεξεργασία όλων των εξαντλημένων καυσίμων των αντιδραστήρων του. Στο Sellafield το πλουτώνιο, ανεξάρτητα σε ποιόν ανήκει, είναι αποθηκευμένο με ασφαλή τρόπο. Επιπλέον έχει κατασκευαστεί μια νέα μονάδα παραγωγής νέου μείγματος οξειδίων (Mox) η οποία χρησιμοποιεί το πλουτώνιο της επενεπεξεργασίας και το επιστρέφει στους πελάτες υπό μορφήν νέου καυσίμου.

Σε μερικά Κράτη μέλη η ισχύουσα πολιτική είναι να αντιμετωπίζεται το εξαντλημένο πυρηνικό καύσιμο ως απόβλητο και να διατίθεται απευθείας χωρίς καμιά επανεπεξεργασία. Ωστόσο, σε άλλα Κράτη μέλη συνηθίζεται η επανεπεξεργασία του εξαντλημένου καυσίμου με απώτερο σκοπό την ανακύκλωση του ανακτωμένου πλουτωνίου και ουρανίου. Για όλους εκείνους που επιλέγουν την τελευταία μέθοδο διαχείρισης θα χρειασθεί συνεχής προσφυγή σε εγκαταστάσεις επανεπεξεργασίας, όπως αυτές του Sellafield (Hν. Βασίλειο) και της La Hague (Γαλλία).

H επιλογή της επανεπεξεργασίας οδηγεί αρχικά στη διεύρυνση της απογραφικής κατάστασης του διαχωρισμένου πλουτωνίου έως ότου η ζήτηση καυσίμου Mox αυξηθεί τόσο ώστε να χρειάζεται περισσότερο πλουτώνιο για την παραγωγή του από όσο προκύπτει από την επανεπεξεργασία ή μέχρις ότου αποφασιστεί αρμοδίως η διάθεση των αποθεμάτων πλουτωνίου. Σχετικά με το τελευταίο, η οδός για τη διάθεση του πλουτωνίου, που σήμερα ευνοείται από πολλούς εξ εκείνων που έχουν αποθέματα προερχόμενα από προγράμματα πυρηνικών όπλων, αφορά τη μετατροπή του σε καύσιμο Mox που θα χρησιμοποιηθεί προς καύση σε αντιδραστήρες, και κατόπιν την τελική διάθεση του προκύπτοντος εξαντλημένου καυσίμου, χωρίς να αποκλείεται και η δυνατότητα παραπέρα ανακύκλωσής του.

Η Επιτροπή θέλει να θυμίσει ότι έχει λάβει τα μέτρα τα απαραίτητα, στα πλαίσια των υποχρεώσεών της που απορρέουν από το κεφάλαιο VII της Συνθήκης Ευρατόμ, με τα οποία εξασφαλίζεται ότι το πλουτώνιο και το καύσιμο Mox, που παράγονται και αποθηκεύονται στις εγκαταστάσεις του Sellafield, δεν μπορούν να πάρουν τον δρόμο για ανεπιθύμητους προορισμούς. Σε ό,τι αφορά τις επιχορηγήσεις και τα δάνεια, η εκχώρησή τους υπόκειται σε ειδικούς κανόνες ισχύοντες κατά περίπτωση αλλά και ανάλογα με τις προσφερόμενες δυνατότητες επίτευξης των Κοινοτικών στόχων, περιλαμβανομένων βέβαια και εκείνων της Συνθήκης Ευρατόμ.